Luigi D'Albertis

Luidžis Marija D’Albertis (Luigi D’Albertis, 1841 m. lapkričio 21 d. – 1901 m. rugsėjo 2 d.) – italų botanikas, keliautojas. 1875 m. jis tapo pirmuoju italu, tyrinėjusiu Flajaus upę Papua Naujojoje Gvinėjoje ir sudariusiu šios upės žemėlapį. Tarp 1875 ir 1877 m. L. D’Albertis atliko tris keliones į šią teritoriją.

 Biografija 
Luigi Maria D’Albertis gimė 1841 m. Genujos Voltri rajone. Suėjus 18 metų italas prisijungė prie Džuzepės Garibaldžio kariuomenės, o 1871 m. dalyvavo Odoardo Bekario ekspedicijoje į vakarų Papua Naująją Gvinėją. Šios kelionės metu L. D’Albertis pasiekė aukščiausią Vakarų Papua viršukalnę Arfaką, tačiau susirgo gripu ir buvo nugabentas į Sidnėjų gydymui.

1874 m. italas Julės saloje įkūrė bazę. Čia jis išgarsėjo viešu bučiavimusi su patraukliausiomis jaunomis vietinėmis moterimis ir tai pateikdamas kaip įprastą taikos ženklą. Taip pat jis demonstratyviai grasino padegti vandenyną į kriaukles pripiltu spiritu. Dėl tokio elgesio dauguma jo komandos narių paliko jį.

Per visas tris keliones į Papua Naująją Gvinėją L. D’Albertis dažnai dalyvavo susirėmimuose su įvairiais palei Flajų gyvenančiais čiabuviais, naudodamas šautuvus, raketas ir dinamitą, kad įbaugintų, o kartais ir nužudytų vietos gyventojus. Jis taip pat dažnai naudodavo dinamitą žvejybai kaip vandens pavyzdžių rinkimo savo kolekcijai techniką. L. D’Alberčio komandos iš vietinių gyventojų namų pavogė daug protėvių palaikų, įrankių ir ginklų. Jis taip pat rinko paukščių, augalų, vabzdžių pavyzdžius ir neseniai nužudytų čiabuvių galvas.

Vėliau įvairūs britų kolonijų vadovai kritikavo L. D’Alberčio naudotas technikas.

Tačiau italas nebuvo vienintelis, kuris su vietiniais elgdavosi priešiškai. Pavyzdžiui, 1846 m. HMS Fly laivo kapitonas Blekvudas vadovaudavo vietinių kaimų reidams ir namų bombardavimui. Pažymėtina, kad upė buvo pavadinta šio laivo vardu.

 Publikacijos 
 „Journeys up the Fly River and in other parts of New Guinea“. Proceedings of the Royal Geographical Society 1879: 4-16 (kartu su žemėlapiu).
 New Guinea: What I Did and What I Saw. Vol. I and II. London: S. Low Marston Searle & Rivington, 1880.

 Šaltiniai 

Kategorija:Italijos keliautojai